**347 – Rhyddiaith Bl 12 a 13 – Y Drefn**

**Beirniad – Aled Evans**

27 o Orffennaf 2022

Helo. Shwmae. Dim bod neb yn mynd i ddarllen hwn, heblaw mai chi yw’r sawl cenhedlaeth sydd wedi dod ar yn ôl i ac yn chwilio am hen ddyddiadur yn yr atig - wel llongyfarchiadau mawr i chi, dyma fe! Dyw e ddim gyfwerth â’r loteri na dim byd, ond os fyddai ma ddigon hir i fod yn enwog neu rhywbeth allwch chi hawlio lot o arian am hwn. Tabeth, jyst i chi gal gwybod, Mam nath ddweud wrthai i gadw dyddiadur. Bach o *cliché*, fel *classic* dechrau i rhyw ffilm neu lyfr rhywle. Ond addo, hi nath, a sdim pwynt gweud celwydd os e (fel ma lot yn joio neud). *So*, fi’n trial e. Sai’n siwr beth yn union fi am sgwennu. Ond *I guess* jyst unrhywbeth rili, fel llif yr ymennydd neu fel “ymson” fel fyddai Mr James yn hoffi ein hatgoffa ni mewn gwersi Cymraeg.

Wel, ma fe’n teimlo bach yn *rude* os nad ydw i’n cyflwyno’n hunan gan bo fi am rannu fy meddwl. A chi’n gwybod os ma’r pethe fi’n gweud wedyn yn codi *red flags* i chi, allwch chi wastod gynnal rhyw *case study* cŵl arnai, a wedyn bydd y dyddiadur ma rili o werth i chi. Fi yw Angharad Fflur Beynon. 16 oed. Merch normal (*touch wood*), gwallt euraidd hir trwchus, llygaid brown, diflas fel twlpyn o gachu chi’n ffeindio ar ochr yr hewl - fi’n casau nhw. Pam na allen i fod wedi gal pâr o lyged *striking* glas fel dŵr moroedd mwyaf ecsotig y byd? Ma nhw’n gweud bod llygaid glas a gwallt blond yn yffarn o *catch* ch’wel, a fi’n rhoi bai (rhannol) ar y llygaid diflas ma am ble ydw i heddi. Ma da fi drwyn rhy fawr i fy ngwyneb - na *genuine* fi’n gal *nose job* cyn gynted a gallai achos ma fe’n *monstrosity*, ma hen lwmpyn yn y canol, mor fawr alle chi fyth sgio arno fe achos fydde chi’n gal anaf difrifol gan fod e mor anwastad. A’r eisin ar y gacen yw…*drumroll* plis…fi’n fyr. *Like* rili fyr - 4’11” i unrhywun sydd wir â diddordeb. Ma pawb yn galw fi’n gorrach, yn neud jôcs o hyd ac o hyd yn gweud “Ble ma Angharad heddi?” pan dwi’n sefyll reit o’u blaenau nhw. Falle na pam ma pobl yn ffindo fe mor hawdd i gerdded drostai? Fi di bod yn anweledig erioed, na’r drefn. Y ferch amhoblogaidd, anweledig yn bwyta ei chinio yn y toiledau, yn byw bob awr yn y cysgod yn aros am f’amser yn yr haul. Ac allai mond gweddïo ddeith e. Gobeithio.

Fi jyst MOR *BORED*. Gwyliau’r haf yw hi ch’wel, yr haul yn tywynnu fel *diva* mawr ar ganol y sgrin uwchben, yn annog pawb i foesymgrymu ger ei fron yn gyfnewid am ychydig o liw haul. Ei ddisgleirdeb yn dallu a’i gynhesrwydd yn mygu a’r awyr las fel gwên ffug o’i amgylch yn addewid am fywyd parhaus, gwell. Ond mae pawb yn gwybod na fydd yn para. A finnau’n gweddïo y deith y diwedd ynghynt. Y glaw. Rhywbeth sy’n atal fi rhag sefyll mas fel y ddafad ddu mewn cae. Ar ei phen ei hun. O leiaf fydd y glaw yn rhoi rheswm i mi guddio yng nghysur fy ystafell wely, heb eiriau pryfoclyd fy nhad yn pigo o hyd ac o hyd. Dyma dymor gwaetha’r flwyddyn, heb un ffrind, heb un cwmni. Ond dyna’r drefn. Ddysges i i beidio’i newid e. I beidio trial camu o’n rôl. Fel haf diwethaf.

Odd pawb yn lwcus nes i ddim para yn hir tu fas i’n lôn i. Gwrddes i â rhywun chi’n gweld. Bachgen. Ac oni wir yn meddwl fod e’n sbesial. *Cringe*, fi’n gwybod. Ond odd e’n teimlo fel *fate*, odd Mam di gofyn i fi fynd lawr i’r siop gornel i hôl llaeth. Felly, dyma fi’n mentro hi allan i berygl y *diva* mawr, heibio’i ffans i gyd yn eu gerddi, a chyrraedd yn saff ac yn iâch (diolch byth). Dim ond llaeth ar y silff dop oedd ar ôl felly wrth i fi ddringo i’w hôl, dyma nhroed i’n *slipo* a fi’n gadael i’r glatshen ddod. Ond ddaeth hi ddim. Dim ond breichiau. Fe ddaliodd fi. Yn dynn. R’on i di dod o’r anialwch ond wedi glanio mewn paradwys. Nes i hyd yn oed fwynhau’r wâc nôl i fy nhŷ heb sylwi ar fygythiad y *diva*, gan bod gen i gwmni newydd. Fi + cwmni? Roedd e’n fformiwla r’on i erioed wedi’i drio, ac r’on i wedi fy ngwirioni.

Odd e’n deall fi, ac oni’n meddwl mod i’n deall e ac ein bod ni’n cyd-weld. Roedd gymaint gyda ni yn gyffredin. Odd e’n seiclo ac on i yn. Odd e’n caru’r Gymraeg ac oni yn. Odd e’n unig ac oni yn. Chi’n gweld y patrwm? Dreuliais i orie ar ben orie yn ei decstio fe yn siarad am bob peth dan haul. Fe gwrddon ni sawl gwaith a siarad am orie pellach, o fore gwyn tan nos. Colli cwsg, ond odd dim ots da fi. R’on i wedi fy swyno. R’on i mewn…cariad? Gosh ma hwn yn *sopi*. Cwympes i lot rhy glou, cwympo am y freuddwyd, am y ddelwedd ddychmyges i yn fy mhen. Ac oni’n disgwyl iddo fe nal i, fel wnaeth e o’r blaen. Ond, chi’n gweld dyw iwtopia ddim yn beth i bobl fel fi. Anghofiwn ni yr holl fanylion *sopi* am y gusan ac am yr addewidion, a chyrraedd y pendraw. D’odd e ddim mor unig ag oni’n feddwl. Wel, doedd e ddim yn unig o gwbl mewn gwirionedd. Roedd da fe gariad. Ie, wejen! Merch gyfan i’w hun, corff dynol cyfan i fuddsoddi ei amser ynddi. Ond nath e dal benderfynu gwastraffu fy amser i. A phenderfynu rhyw ddydd Mercher od yng nghanol haf i flocio fi a gadael i fi weithio y gweddill mas ar ben fy hunan bach. Fel bob tro cyn hynny. Gadwodd e fi gwympo a gadael fi deimlo y glatshen tro ma. Un caled. A dyna pam mae’r drefn di gal ei wneud. Un answyddogol wrth gwrs. I gadw pawb yn ei lôn, rhag i bobl twp fel fi drio jwmpo ffensys fel rhyw ddafad ddwl i rhyw fyd arall yn llawn statws cymdeithasol a chyfrifoldeb a dylanwad. Yn lle deall nad ydw i wedi fy nghreu i fyw fel y bobl yna. I garu neu cael fy ngharu. Gan nad yw’r fformiwla yn gweithio pan ydych chi’n ychwanegu *loser* i’r gymysgedd.

Roeddwn i wedi dod mor gyfarwydd â byw yn nhrefn dymunol y duwiau. Yn hapus ac yn fodlon yn fy nghornel innau, a doedden i erioed wedi ei gwestiynu. Tan y foment honno. A dwi’n dal i’w gwestiynu hyd heddiw. Fydde chi’n meddwl bod blwyddyn yn hen ddigon i rhywun ddod dros hen fachgen, ond dyma fi’n dymuno byw bywyd tu hwnt i’r drefn unwaith yn rhagor. Jyst am gyfnod. Tu hwnt i grafangau annaturiol y bywyd hwn. Tu hwnt i greulondeb yr unigrwydd di-bendraw sy’n fy llethu.

Do’n i byth yn deall bod teimladau yn gallu llethu rhywun gymaint. Rwy’n berson digon pragmataidd fel arfer, yn gweithredu yn ôl rheswm, yn dilyn yr arwyddion ar heol fy mywyd fel dinesydd da. Ond, am unwaith, roedd fy nghalon yn brwydro gyda fy mhen, ac r’on i’n torri’n hunan yn ddwy drosto. Oni di blino bob awr o bob diwrnod, fel petasen i di gal fy mwrw gan dractor dro ar ôl tro ar ôl tro. Doedd gen i ddim egni i wneud dim, jyst bodoli, yn rhannol, yn fy nghorff i. Yn dyheu am ddianc. Yn rhy *embarassed* i gyfaddef mai un bachgen, un bod dynol oedd di neud hwn i fi. Fy arwain i baralysis nag oni erioed di dychmygu. R’on i fod yn gariad iddo, dyna oedd y cynllun, beth aeth o’i le? Ai fi oedd y broblem? Ai fi oedd ddim yn ddigon da?

Yr unig beth na newidiodd odd y diffyg cwsg. Y cwestiynau fel haid o wenyn yn ceisio torri’n rhydd o garchar fy ymennydd, yn pwnio ymhob cornel gan belydru poen drwy fy nghorff i gyd. Y suo yn erfyn i gael ei glywed, yn mynnu fy atgoffa bob dydd. R’oni’n gorwedd ar ddihun am orie yn meddwl beth os? Beth os oni’n rhywun cŵl? Beth os oedd e’n sengl go iawn? Beth os oeddwn i’n fwy prydferth? Beth os tase’r drefn ddim yn bodoli?

Y gobaith yn y creulondeb a chreulondeb yn y gobaith. A dyma pam dwi’n sgwennu fan hyn, i chi, y bobl dirgel di-enw o’r dyfodol. Dwi’n credu bod Mam yn iawn. Sai’n siŵr pam dwi’n *shocked*, ma mamau wastod yn iawn. Mae na gysur yn y geiriau, ffordd o roi’r meddyliau brawychus yma ar ryw ffurf, ffurf geiriol ble rwy’n gallu eu rheoli. Am unwaith. Dwi wastod wedi bod yn berson preifat, ddim yn un i siarad, a hynny am nad oes ffrindiau gen i i gymdeithasu. Nath neb ddysgu fi siwt i ddelio gyda phobl. A dyma pam bod agor fy hun a fy meddwl, gan roi fy mhen ar y bloc, wedi brifo ganwaith mwy. D’on i byth yn disgwyl fydden i wir yn cael fy nienyddio. R’on i wedi hyfforddi fy hun i wasgu popeth i waelodion f’enaid, i weithredu er lles y gymdeithas ac er lles y drefn. Ond mae’n amlwg nad yw hapusrwydd yn bodoli i mi yn y byd hwn.

Aeth bywyd yn ôl i’r hen drefn gyfarwydd pan ddyddiodd Medi arnai, yn ôl i gorneli anweledig y byd yn yr ysgol. Yn diolch fy mod yn gallu cuddio rhwng y bonycffion tal yn y corridorau ac yn y dosbarth, rhag i unrhywun sylwi. Ar y düwch. Y cwmwl trwm yr oeddwn yn cario gyda fi, yn ei lusgo o amgylch fel cês ar fy ngwyliau, yn fy nilyn fel arogl drwg, yn ceisio fy moddi gyda bob awr. R’on i’n chwilio yn arw am yr arch yng nghanol y storm, ond daeth neb tebyg i Noa a’i anifeiliaid yn agos i nghyfandir i. Yn wir, mond fi oedd. Daeth fy nymuniad i’n wir, gorffennodd yr haf, a daeth y glaw. Ond heb un daranfollt o oleuni yn y tywyllwch.

Dwi’n dal i ymladd gyda’r düwch ar adegau. Yn dymuno am fywyd tu hwnt i orwelion y byd hwn, ac yn dymuno am fywyd yng nghwmni cyfeillion, ffrindiau neu hyd yn oed cariad. Mae’r düwch yn galw arnai weithiau, i adael iddo fy llyncu a fy rheoli. A weithiau dwi’n sicr mai dyma’r hyn a drefnwyd ar fy nghyfer. Cymryd fy mywyd i mewn i fy nwylo i, a’i reoli. A chamu i’r cariad sy’n aros amdanai mewn byd arall. Tu hwnt i’r drefn.